በሶስት ዓመት 116 ሺህ 119 ከስደት ተመላሾች እንዲቋቋሙ ተደርጓል
አዲስ አበባ:- ከስደት ተመላሽ የሆኑ ዜጎችን ለማቋቋም በተደረገው እንቅስቃሴ ከ2009 እስከ 2011 ዓ.ም ድረስ ብቻ 116 ሺህ 119 ከስደት ተመላሽ ዜጎች በየአካባቢያቸው እንዲቋቋሙ መደረጉ ተገለፀ። የሰራተኛና ማህበራዊ ጉዳይ ሚኒስቴር የህዝብ ግንኙነት ዳይሬክተር አቶ ደረጄ ታዬ በተለይ ለአዲስ ዘመን ጋዜጣ እንደተናገሩት፤ ሚኒስቴር መስሪያ ቤቱ በዋነኛነት ከስደት ተመላሽ የሆኑ ኢትዮጵያውያንን ተቀብሎ መረጃ ሲያሰባስብ ቆይቷል። በመሆኑም ከ2009 እስከ 2011 ዓ.ም በተሰበሰበው መረጃ መሰረት 116ሺህ 119 ከስደት ተመላሾችን ማስተናገድ መቻሉን ገልፀዋል።ከስደት ተመላሽ የሆኑ ዜጎች ቀድመው ይኖሩበት የነበረውን አካባቢ በመለየት እንዲሁም በምን ምክንያት ስደትን እንደመረጡ መረጃ በመሰብሰብ አስፈላጊውን ድጋፍና ክትትል ሲደረግ መቆየቱን የገለፁት አቶ ደረጄ፤ ከስደት ተመላሾቹ ወደ አገራቸው የመጡት ገንዘብ ስለመያዛቸው እና የጤና ችግር ገጥሟቸው እንደሆነም በቅድሚያ የማጣራት ስራ እንደተሰራ ተናግረዋል።ከስደት ተመላሾቹ ገንዘብ ይዘው ወደ ስራ መግባት የሚፈልጉ ከሆነ በሚኖሩበት ክልል መስራት በሚፈልጉበት ዘርፍ መሰማራት እንዲችሉና የክልል የሚገኙ ሰራተኛና ማህበራዊ ጉዳይ ቢሮ ድጋፍና ክትትል እንዲያደርግላቸው የድጋፍ ደብዳቤ መፃፉን ጠቅሰዋል። በክልሎች ላይም የተለያዩ ስልጠናዎችን እንዲያገኙ በማድረግ የመስሪያ ቦታና መሰል አገልግሎቶችን በመስጠት ተመላሾቹን የማቋቋም ስራ እየሰሩ ይገኛሉ። እንደ አቶ ደረጄ ገለፃ፤ ሰራተኛና ማህበራዊ ጉዳይ ሚኒስቴር ከስደት ተመላሽ የሆኑ ኢትዮጵያውያንን ለማቋቋም የተለያዩ ስራዎችን እየሰራ ይገኛል። በተለይም ተመላሾቹ የጤና ችግር ገጥሟቸው ከሆነ በተለያዩ ሆስፒታሎች የህክምና አገልግሎት እንዲያገኙ በማድረግ አገግመው እስኪወጡ ድረስ ክትትልና ድጋፍ ሲያደርግ ቆይቷል፡፡ በዋናነት ከክልሎች ጋር በመሆን የተመላሾቹን መረጃ አጣርቶ ወደ ቤተሰብ የሚመለሱት ስልጠናና የማማከር አገልግሎት በመስጠት ወደ ቤተሰብ የመቀላቀል ስራ ሲሰራ መቆየቱን ተናግረዋል፡፡ እንዲሁም ገንዘብ ይዘው ስራ መስራት የሚፈልጉትን ደግሞ ቦታ ከመስጠት ጀምሮ መስራት የሚችሉበት ሁኔታ ሲመቻችላቸው መቆየቱን ጠቁመዋል።አዲስ ዘመን የካቲት 30/2012ፍሬህይወት አወቀ